-
Konelio nina a (1-8)
-
Petro nina a nɛ kɔɔ lohwehi nɛ a he tsɔ ɔ he ɔ (9-16)
-
Petro ya slaa Konelio (17-33)
-
Petro jaje sane kpakpa a kɛ ha nihi nɛ a je je ma amɛ a mi ɔ (34-43)
-
“Mawu hlɛ nɔ mi” (34, 35)
-
-
Ma jeli ɔmɛ a nine su mumi klɔuklɔu ɔ nɔ nɛ a baptisi mɛ (44-48)
Anɛ o maa suɔ nɛ o kane munyu nɛ ɔ ngɛ %% mi lo?
10 Jehanɛ ɔ, nyumu ko ngɛ Kaisarea nɛ a tsɛɛ lɛ ke Konelio, e ji ta buli nɛ a tsɛɛ mɛ ke Italia tabo* ɔ, a nɔkɔtɔma.* 2 E ji nyumu nɛ e jaa Mawu, nɛ e kɛ e we mi bimɛ ɔmɛ tsuo a yeɔ Mawu gbeye, nɛ e naa nihi mɔbɔ nɛ e keɔ mɛ ní babauu, nɛ e yaa nɔ nɛ e kpaa Mawu pɛɛ wawɛɛ. 3 Jamɛ a ligbi ɔ maa pee ngmlɛfia nɛɛne* ɔ mi ɔ, e na Mawu bɔfo ko heii ngɛ nina mi nɛ e ba e ngɔ ba de lɛ ke: “Konelio!” 4 Konelio hyɛ lɛ too, nɛ e tsui po, nɛ e bi lɛ ke: “Nyɔmtsɛ, mɛni sane?” E de lɛ ke: “Sɔlemi nɛ o sɔleɔ kɛ nihi a he mɔbɔ nɛ e peeɔ mo nɛ o keɔ mɛ ní ɔ kuɔ kɛ ya su hiɔwe kaa kaimi nɔ́ ngɛ Mawu hɛ mi. 5 Enɛ ɔ he ɔ, amlɔ nɛ ɔ, moo tsɔ nyumuhi kɛ ya Yopa nɛ a ya tsɛ Simon nɛ a tsɛɛ lɛ ke Petro ɔ kɛ ba. 6 Nyumu nɛ ɔ ya to Simon nɛ e ji lohwe he womi tsopa wolɔ ɔ nɛ e we ngɛ wo ɔ nya a nubwɔ.” 7 Benɛ bɔfo ɔ nɛ e kɛ lɛ tu munyu ɔ je nɔuu pɛ ɔ, e tsɛ e sɔmɔli ɔmɛ a kpɛti ni enyɔ kɛ ta bulɔ ko nɛ e yeɔ Mawu gbeye kɛ je e tsɔli ɔmɛ a kpɛti, 8 nɛ e de mɛ nɔ́ fɛɛ nɔ́ nɛ e tsɔ mɛ kɛ ya Yopa. 9 E nɔ jena benɛ a ngɛ blɔ nɔ kɛ yaa nɛ e piɛ bɔɔ nɛ a maa su ma a mi ɔ, maa pee ngmlɛfia ekpane* ɔ mi ɔ, Petro kuɔ kɛ ya tsu ɔ yi mi konɛ e ya sɔle. 10 Se hwɔ ye lɛ wawɛɛ nɛ e ngɛ nɔ́ ko hlae nɛ e maa ye. Benɛ a ngɛ niye ní ɔ hooe ɔ, nɔ́ nɔ e nɔ 11 nɛ e na nɛ hiɔwe nya bli nɛ nɔ́ ko* ngɛ si kplee nɛ e ngɛ kaa klala ngua nɛ a hɛɛ e kɔnya eywiɛ ɔmɛ a mi nɛ́ a ngɛ he ngmɛɛe bɔɔbɔɔbɔɔ kɛ ma zugba; 12 nɛ zugba a nɔ lohwe nane eywiɛɛywiɛtsɛmɛ, kɛ akɔtɔku kɛ sinɔ a henɔhi,* kɛ hiɔwe lohwe pɛlitsɛmɛ slɔɔtoslɔɔto ɔmɛ tsuo eko ngɛ mi. 13 Kɛkɛ nɛ gbi ko de lɛ ke: “Petro, tee si nɛ o gbe nɛ o ye!” 14 Se Petro de ke: “Ohoo, Nyɔmtsɛ, i yi nɔ́ ko nɛ e bleɔ nɔ nɛ e he tsɔ we hyɛ.” 15 Nɛ gbi ɔ de lɛ ekohu si enyɔne ke: “Kpa níhi nɛ Mawu ha nɛ a he tsɔ ɔ tsɛmi ke níhi nɛ a he tsɔ we.” 16 Nɔ́ nɛ ɔ ya nɔ si etɛ, nɛ oya nɔuu nɛ a ngɔ nɔ́ ɔ* kɛ ho hiɔwe ya. 17 Benɛ Petro juɛmi gbɛ ngɛ nina a he nɛ e ngɛ he susue kaa mɛni e tsɔɔ lo ɔ, jamɛ a be ɔ mi nɔuu ɔ, nyumu ɔmɛ nɛ Konelio tsɔ mɛ ɔ bi he nɛ Simon we ɔ ngɛ, nɛ a ya da si ngɛ lejɛ ɔ, ngɛ agbo ɔ nya. 18 A tsɛ nɛ a bi si kaa Simon nɛ a tsɛɛ lɛ ke Petro ɔ ba to nubwɔ ngɛ lejɛ ɔ lo. 19 Benɛ Petro ngɛ nina a he susue loloolo ɔ, mumi ɔ de lɛ ke: “Hyɛ! Nyumuhi etɛ ngɛ mo hlae. 20 Enɛ ɔ he ɔ, tee si, kple kɛ ya sisi ɔ nɛ o ya a ngɔ, nɛ o yi mi ko pee mo enyɔɔnyɔ kulaa, ejakaa imi nɛ i tsɔ mɛ.” 21 Kɛkɛ nɛ Petro kple kɛ ya sisi ɔ nɛ e ya na nyumu ɔmɛ, nɛ e de ke: “Imi ji nɛ ɔ nɛ, imi ji nɔ nɛ nyɛ ngɛ hlae ɔ nɛ. Mɛni ji nyɛ we amaniɛ?” 22 A de ke: “Konelio, ta buli a nɔkɔtɔma ko, nyumu nɛ e ji dalɔ nɛ e yeɔ Mawu gbeye, nɛ́ Yuda ma a tsuo tuɔ e he munyu kpakpa a nine su Mawu blɔ tsɔɔmi ko nɔ kɛ gu bɔfo klɔuklɔu ko nɔ kaa e tsɔ kɛ ba tsɛ mo nɛ o ba e we ɔ mi konɛ e nu nɔ́ nɛ o ma de ɔ.” 23 Enɛ ɔ he ɔ, e fɔ mɛ nine kɛ ya we ɔ mi, nɛ e ha nɛ a hi e ngɔ kaa e nibwɔhi. E nɔ jena a, e te si nɛ e kɛ mɛ pue nɔ kɛ ho, nɛ nyɛmimɛ ɔmɛ nɛ a je Yopa a, a ti ni komɛ piɛɛ e he kɛ ho. 24 E nɔ jena a, e sɛ Kaisarea ma a mi. Ngɛ anɔkuale mi ɔ, Konelio ngɛ mɛ blɔ hyɛe, nɛ e tsɛ e weku li ɔmɛ kɛ e huɛmɛ nɛ nyu bi ngɛ e kɛ mɛ a kpɛti ɔ tsuo kɛ ba kpe. 25 Benɛ Petro sɛ we ɔ mi ɔ, Konelio kɛ lɛ ba kpe, nɛ e kpla si ngɛ Petro nane nya, nɛ e ngɔ e hɛ mi kɛ bu si. 26 Se Petro wo e nɔ, nɛ e de ke: “Tee si; imi hu adesa kɛkɛ ji mi.” 27 Benɛ e kɛ lɛ sɛɛ ní kɛ ya sɛ we ɔ mi ɔ, e na nihi babauu nɛ a bua a he nya. 28 E de mɛ ke: “Ngɛ anɔkuale mi ɔ, nyɛ le kaa mlaa ngmɛ́ blɔ kaa Yuda no kɛ nɔ ko nɛ e je ma kpa mi nɛ a bɔ aloo e hɛ lɛ kɛ su e he, se kɛ̃ ɔ, Mawu ha nɛ i na kaa e sɛ nɛ ma tsɛ nɔ ko kaa e ji nɔ nɛ mu ngɛ e he loo e he tsɔ we. 29 Enɛ ɔ he ɔ, benɛ o tsɔ kɛ ba tsɛ mi ɔ, i kɛ nɔ́ ko je we ye nya kulaa, nɛ i ba. Lɔ ɔ he ɔ, nyɛ de mi nɔ́ he je nɛ nyɛ tsɔ kɛ ba tsɛ mi ɔ.” 30 Kɛkɛ nɛ Konelio de ke: “Mwɔnɛ ɔ ji ligbi eywiɛ maa pee ngmlɛfia nɛ ɔ mi ɔ, i ngɛ sɔlee ngɛ ye we ɔ mi ngɛ ngmlɛfia nɛɛne* ɔ mi; ngɛ jamɛ a be ɔ mi ɔ, nyumu ko kɛ e he tade nɛ e ngɛ kpɛe ba da si ngɛ ye hɛ mi 31 nɛ e de ke: ‘Konelio, a nu o sɔlemi ɔ nɛ a ha heto, nɛ nihi a he mɔbɔ nɛ e peeɔ mo nɛ o keɔ mɛ ní ɔ hu Mawu kai. 32 Enɛ ɔ he ɔ, moo tsɔ kɛ ya Yopa nɛ a ya tsɛ Simon nɛ a tsɛɛ lɛ ke Petro ɔ kɛ ba. Nyumu nɛ ɔ ya to nubwɔ ngɛ Simon nɛ ji lohwe he womi tsopa wolɔ ko nɛ e ngɛ wo ɔ nya a we ɔ mi.’ 33 Enɛ ɔ he ɔ, oya nɔuu nɛ i tsɔ ke a ba tsɛ mo kɛ ba, nɛ o bɔ mɔde kaa o ba hiɛ ɔ. Amlɔ nɛ ɔ, wɔ tsuo wa ba pue ngɛ Mawu hɛ mi konɛ waa nu níhi tsuo nɛ Yehowa* fã mo ke o de ɔ.” 34 Kɛkɛ nɛ Petro bɔni munyu tumi nɛ e de ke: “Amlɔ nɛ ɔ lɛɛ, i nu sisi nitsɛnitsɛ kaa Mawu hlɛ nɔ mi, 35 mohu ɔ, ngɛ ma fɛɛ ma mi ɔ, nɔ fɛɛ nɔ nɛ e yeɔ lɛ gbeye nɛ e peeɔ nɔ́ nɛ da a, e kplɛɛɔ e nɔ. 36 E tsɔ nɛ a ngɔ munyu ɔ kɛ ya ha Israel bi ɔmɛ konɛ a jaje tue mi jɔmi sane kpakpa a ngɔ tsɔɔ mɛ kɛ gu Yesu Kristo nɔ—nɔ nɛ ɔ ji nihi tsuo a Nyɔmtsɛ ɔ nɛ. 37 Nyɛ le sane ɔ nɛ a tu he munyu kɛ kpa Yudea tsuo, nɛ a je sisi kɛ je Galilea ngɛ baptisimi nɛ Yohane fiɛɛ ɔ se ɔ: 38 e kɔɔ Yesu nɛ e je Nazarɛt ɔ he, bɔ nɛ Mawu ngɔ mumi klɔuklɔu ɔ kɛ he wami kɛ pɔ lɛ nu, nɛ e ya kpa zugba a tsuo nɔ, nɛ e pee kpakpa, nɛ e tsa nihi tsuo nɛ Abosiami ngɛ mɛ yi mi wae ɔ, ejakaa Mawu piɛɛ e he. 39 Nɛ wɔ ji ní nɛ ɔmɛ tsuo nɛ e pee ngɛ Yuda bi ɔmɛ a ma a mi kɛ Yerusalɛm ɔ he odasefohi; se a sɛu lɛ ngɛ tso nɔ nɛ a gbe lɛ. 40 Mawu tle nyumu nɛ ɔ si ngɛ ligbi etɛne ɔ nɔ, nɛ e ngmɛ lɛ blɔ nɛ e je e he kpo,* 41 pi kɛ tsɔɔ ni ɔmɛ tsuo, se kɛ tsɔɔ odasefohi nɛ Mawu sɛ hlami nɛ e hla mɛ ɔ, kɛ wɔ nɛ waa kɛ lɛ ye ní nɛ wa nu ní benɛ a tle lɛ si kɛ je gbeje se ɔ. 42 Jehanɛ hu ɔ, e fã wɔ kaa waa fiɛɛ kɛ tsɔɔ ni ɔmɛ, nɛ waa ye odase kɛ pi si kaa nɔ nɛ ɔ ji nɔ nɛ Mawu fã lɛ konɛ e kojo nihi nɛ a hɛ ngɛ, kɛ ni nɛmɛ nɛ a gbo ɔ. 43 E he odase nɛ gbali ɔmɛ tsuo ye, kaa nɔ fɛɛ nɔ nɛ e ma ná hemi kɛ yemi ngɛ e mi ɔ, e ma ná yayami pami kɛ gu e biɛ ɔ nɔ.” 44 Benɛ Petro ngɛ sane nɛ ɔmɛ a he munyu tue nɛ e nya mɛ si lolo ɔ, mumi klɔuklɔu ɔ ba nihi tsuo nɛ a ngɛ munyu ɔ nue ɔmɛ a nɔ. 45 Nɛ e pee nihi nɛ a po mɛ nɛ a he ye* nɛ a piɛɛ Petro he kɛ ba a nyakpɛ, ejakaa a ngɛ nike ní nɛ a kɛ haa faa nɛ ji mumi klɔuklɔu ɔ plɛe kɛ ngɛ nihi nɛ a je je ma amɛ a mi ɔ hu a nɔ puee. 46 Ejakaa a nu nɛ a ngɛ munyu tue ngɛ ma se gbihi* a mi, nɛ a ngɛ Mawu we agboje ɔ jajee. Kɛkɛ nɛ Petro he nɔ ke: 47 “Anɛ nɔ ko ma nyɛ maa tsi nyu nya konɛ a ko nyɛ nɛ a baptisi ni nɛ ɔmɛ nɛ a nine su mumi klɔuklɔu ɔ nɔ kaa bɔ nɛ wɔ hu wa nine su nɔ ɔ lo?” 48 Kɛkɛ nɛ e fã ke a baptisi mɛ ngɛ Yesu Kristo biɛ mi. Lɔ ɔ se ɔ, a kpa lɛ pɛɛ kaa e kɛ mɛ nɛ e hi si be bɔɔ.
^ Aloo “kohɔt,” Roma tabo ko kɛ e mi ta buli 600.
^ Aloo “sɛntiriɔn,” ta buli 100 a nyatsɛ.
^ Maa pee piani ngmlɛ 3.
^ Maa pee piani ngmlɛ 12.
^ Hela, “kotoku ngua ko.”
^ Aloo “lohwehi nɛ a sãa si loo a waa.”
^ Hela, “kotoku ngua a.”
^ Maa pee piani ngmlɛ 3.
^ Hyɛ Munyu Komɛ A Sisi Tsɔɔmi.
^ Aloo “nihi na lɛ.”
^ Aloo “anɔkualetsɛmɛ.”
^ Hela, “ngɛ lilɛhi.”